Skabelsens dag. Unge andagt
18. april 2026 – gennemgået august 2026   

Denne liturgi, som i grundtræk er skabt af  sognepræst Bertram Eiriksson og let ændret af sognepræst Martin Ishøy, kræver, at deltagerne kan samles i et åbent rum, hvor man kan stå i en cirkel. Der kan være fatboys, stole eller måtter i midten af rummet, så folk kan sidde. Alternativt kan de stå under hele gudstjenesten. Kirkemusikeren/bandet skal være en synlig del af deltagergruppen.
Gudstjenesten kan holdes udendørs, hvis vejr og teknik tillader det, men nedenstående tager ikke udgangspunkt i det.
Salmerne: flere af salmerne består af ét vers. Det gælder første, fjerde, femte og sjette salme. Her er det meningen, at salmen gentages så længe, den musikansvarlige finder det passende. Generelt opfordres til, at musikken gennemtænkes, og at man selv finder de salmer, man mener passer den konkrete menighed bedst. 
Arrangementet begynder ½ time før gudstjenesten. I døren får deltagerne at vide, at de kan skrive en bøn (grønt papir) eller en bekymring (rødt papir) og putte dem i en boks. 10 minutter før gudstjenesten skal starte bedes folk tage plads. En frivillig tager boksen og begynder at formulere den fælles forbøn. Dørene åbner evt. en halv time før gudstjenesten starter. Det er muligt at få noget at drikke og en bid brød. Der er loungemusik og dæmpet lys.

Ung andagt
(liturgisk skelet)
1. Velkomst 
2. Hilsen
3. Første salme 
4. Indledende bøn ved frivillig. 
5. Anden salme
6. Læsning med fælles refleksion
7. Tredje salme 
8. Fællesbøn ved to frivillige
9. Fjerde salme 
10. Lystændingsritual
11. Velsignelse
12. Sharing – eller delande som det hedder på svensk
13. Afsked + bøn
14. Sjette salme  
Liturgien med kød på:

Velkomst ved gudstjenestekoordinator (præsten)
Da gudstjenesten ikke indeholder en egentlig prædiken, holdes her en intro, som formulerer gudstjenesten forkyndelse på 3-4 minutter. (fx:) Vi er taget herhen [nævn stedets navn] i dag for at skærpe vores opmærksomhed på den skabte verden. Hvilket mirakel, det er, at alt er til. Med den opmærksomhed kommer taknemmelighed mod Gud, som er altings ophav. Vi bliver også klar over, hvor skrøbelig og kostbar jorden er. Hvor tæt vi er på, at naturens systemer bryder sammen. Vi bliver bange, vrede, skamfulde, når vi indser, at det er vores og tidligere generationers handlinger, der har ledt frem til vores katastrofale situation, men det giver os håb, at vi her samles i et fællesskab, ligesom andre gør andre steder, for at huske, at en anden verden er mulig.


Hilsen
Her skal deltagerne hilse på hinanden. Hvis der er tilstrækkeligt få, kan alle gå rundt og hilse på alle og introducere sig med navn. Ellers må man blot hilse på dem, man er i nærheden af. Når det fornemmes, at folk har hilst nok, fortsætter andagten.

Første salme: Syng lovsang, hele jorden (DDS 420)

Indledende bøn ved frivillig. 
Tak Gud, fordi vi kan samles i dag,
og for at skabe verden og os i den.
Åbn vores øjne for dens sårbare skønhed
og giv os kræfter til at leve op til vores ansvar for den.
Tilgiv os, når vi har fejlet,
og lad håb spire frem,
når alt synes tabt.
Det beder vi om, Gud.
Amen.

Anden salme: Dommen er faldet – 225 i Højskolesangbogen

Læsning med fælles refleksion
Der læses et kort skriftsted eller et citat. Deltagerne bedes tænke over ordene i stilhed. Der kan være instruktion i, hvilket fokus kontemplationen skal have. Efter et par minutters kontemplation, læses ordene igen højt. Herefter inviteres deltagerne til at dele deres tanker.
Gudstjenestekoordinatoren kan tage styringen, hvis der er mange, der vil byde ind eller hvis der ikke er nogen, der vil byde ind.
	Forslag til læsninger:
		Gen 1,26-28 [evt. kun 27-28]
		Job 12,7-9
		Matt 6,26-29 … eller andre

Citat læses højt: ”Der er et tæt og uopløseligt bånd mellem vores varetagelse af skabelsen og vores tjeneste for Kristi legeme, ligesom der er mellem de fattiges økonomiske forhold og planetens økologiske tilstand.” - Den økumeniske patriark Bartholomæus
”Start med at gøre det nødvendige, gør derpå det mulige - og pludselig gør du det umulige.” - Frans af Assisi

Tredje salme: Blinkende dråber 868 i 100 Salmer

Fællesbøn ved to frivillige
Her læses den bøn op, som de frivillige har kreeret ud af boksens indhold.
Den kan have en forudbestemt indledning og afslutning, der danner ramme om de individuelle bønner.

Fjerde salme: Syng for mig min engel.  845 i Kirkesangbogen:

Lystændingsritual
Gudstjenestekoordinatoren introducerer ritualet. Frivillige deler kerter ud til alle deltagerne. Gudstjenestekoordinatoren tænder sit eget lys med en lighter eller et alterlys og giver flammen videre til én, der giver sin flamme videre og så fremdeles (man tænder altså hinandens lys). Når alle lys er tændt, går deltagerne i procession op og placerer lyset i en dertil indrettet bunke sand. Musikeren/bandet begynder salmen. Deltagerne går tilbage og kan danse og synge til musikken, der fortsætter indtil alle lys står sammen.

Femte salme: Igen berørt (849 i Hundrede salmer)

Velsignelse
Man kan bruge den aronitiske eller en af de mange fine klimavelsignelser.

Sharing – eller delande som det hedder på svensk
Her har alle mulighed for at dele, hvordan de har oplevet gudstjenesten eller hvordan de har det i det hele taget.

Afsked + bøn
Gudstjenestekoordinatoren siger tak for i dag og giver eventuelle praktiske meddelelser og slutter med en fri bøn, der samler op på hele gudstjenesten og navnlig det, der blev sagt under sharing.

Sjette salme: Da al angst blev til ro. 1008 i Kirkesangbogen

